ไฟแนนซ์ทูเดย์
เงินเฟ้อที่สูงพรวดพราดนี้ ทำให้งานหนักไปตกอยู่ที่กระทรวงการคลังและกระทรวงพาณิชย์
30 ส.ค. 2554

เงินเฟ้อที่สูงพรวดพราดนี้ ทำให้งานหนักไปตกอยู่ที่กระทรวงการคลังและกระทรวงพาณิชย์
โดย..ช.ชดา 
ทำให้คู่หูดูโอ กิตติรัตน์ ณ ระนอง รองนายกฯ เศรษฐกิจ และ รมว.พาณิชย์ กับ ธีระชัย ภูวนาถนรานุบาล รมว.คลัง ทำงานหนักกว่าเพื่อน




เสี่ยโต้งรับหน้าเสื่อดูต้นทุนราคาสินค้า ต้องเอกซเรย์ราคาสินค้าว่าใครได้ประโยชน์จากการลดเก็บเงินเข้ากองทุนน้ำมันฯ ก็ให้ยืดอกออกมาลดราคาสินค้าและบริการลงแต่โดยดี อย่าต้องให้กำราบด้วยไม้แข็ง 
ทางด้านคุณธี ก็รับหน้าที่หาเงินมาปิดหีบงบประมาณให้ได้ หลังจากที่ยอมกระเป๋าแบนลดรายได้นั่นนี่ลง เพื่อสนองนโยบายรัฐบาลให้ไปถึงฝั่งฝันให้ได้ โดยไม่สนใจว่าอธิบดี 3 กรมภาษีเริ่มจะเอาอย่างอื่นมาก่ายหน้าผากแทนมือแล้ว 
แต่อย่าดูแคลนครูบาอาจารย์ของคุณธี อย่าง วิจิตร สุพินิจ อดีตผู้ว่าการ ธปท. และอดีตประธาน ก.ล.ต. ควงเพื่อนซี้ นิพัทธ พุกกะณะสุต อดีตข้าราชการระดับสูงของกระทรวงการคลัง มาให้คำแนะนำขุนคลังแบบเต็มที่ไม่มีกั๊ก
เสียงถอนหายใจเฮือกดังมาจากวังบางขุนพรหม หลังจากตั้งความหวังว่าอดีตคนแบงก์ชาติที่ได้ขึ้นไปเป็น รมว.คลัง จะมีความเข้าใจที่จะประสานนโยบายการเงินกับการคลังเข้าหากันอย่างกลมกลืน แต่แค่สัปดาห์เดียวที่ รมว.คลังเข้าทำงาน คนแบงก์ชาติส่ายหน้าบอกคำเดียวว่าผิดหวัง
ยามนี้คนดี๊ด๊าที่สุดเห็นจะไม่มีใครเกิน วรวิทย์ ลิมปชัยมนตรี กรรมการผู้จัดการ ธนาคารอาคารสงเคราะห์ ทีแรกดูเหมือนจะร่อแร่ แต่ตอนนี้แฮปปี้สุดๆ ไอ้ปัญหาที่หนักอกหนักใจหายไปหมด ตอนนี้สาละวนอยู่กับการเตรียมทำคลอดโครงการบ้านหลังแรกดอกเบี้ย 0% นาน 5 ปี ตามนโยบายท่านนายกฯ หญิง ให้ได้ทันทีที่กดปุ่มสตาร์ต